**12. ročník Veľkej ceny SR klope na dvere**

**Orechová Potôň, 10. august 2021 - OMV MaxxMotion Veľká cena Slovenska preteky cestných automobilov na okruhu prichádzajú po roku späť na SLOVAKIA RING v plnom nasadení a konečne aj s diváckou účasťou!**

Veľká cena SR je skutočný národný motoristický sviatok: jej história siaha desiatky rokov dozadu a podujatie začalo písať svoju novú etapu na SLOVAKIA RINGU ešte v roku 2010, počas prvej sezóny okruhu. 12. ročník u nás prinesie opäť nikdy nekončiacu akciu na trati, od piatku do nedele 20.-22. augusta.

Na trať výjdu postupne autá rôznych divízií a kategórií: cestovné vozidlá s objemom motorov do 2000 cm3 a následne nad 2000 cm3, ďalej monoposty divízie D2, obľúbená divízia D4 s vozidlami GT3, ale aj D4 s cestovnými vozidlami do a nad 1,6 l objemu motora. Chýbať nebude ani pohárový Twingo Cup.

Piatok tak začína sériou voľných tréningov a prvých kvalifikácií. Tie pokračujú v sobotu ráno a už pred obedom sa dočkáme prvých šprintových pretekov na približne 25 min pre každú kategóriu. Deň zakončia hodinové vytrvalostné preteky FIA CEZ. Nedeľa ponúkne druhú sériu šprintových pretekov.

Po dlhej covidovej dobe sa brány tentokrát otvoria aj návštevníkom, i keď v limitovanom počte. Tým je určená krytá tribúna A a tribúna B na konci štartovej rovinky. Kapacity sú obmedzené, no lístky sú v predpredaji na webe okruhu a tiež na mieste - v hlavnej pokladni. Paddock je prístupný len pretekárskym tímom. Vstupenky sa predávajú osobitne na sobotu a nedeľu.

OMV MaxxMotion Veľká cena Slovenska bude opäť medzinárodná: odjazdia sa tu preteky Stredoeurópskej trofeje FIA (FIA CEZ) v šprinte a vytrvalosti, ďalej ESET Medzinárodné majstrovstvá SR a národné majstrovstvá Česka, Maďarska, Slovinska, Chorvátska a Rakúska.

Ďalšie informácie nájdete na www.slovakiaring.sk.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKUHU JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk |  |